Тых жа, хто сёлета ўсё ж вырашыў прыехаць на арт-фэст з іншых рэгіёнаў, чакалі выпрабаванні. Толькі не агнём, вадой ды меднымі трубамі, як гэта бывае ў казках. Бо не было ні вогненнага, жудасна спякотнага сонца, як летась, ні ліўня, як у апошні дзень “Вечароў Вялікага тэатра ў замку Радзівілаў”. Што ж да труб, дык замест медзі выступалі — і вельмі добра — ансамблі БДУКіМ “Гуды”, “Талака”, з выстаўкай гармонікаў прыехаў выкладчык гэтай навучальнай установы Міхал Слізскі, які з ранку да вечара прыцягваў увагу публікі сваімі заліхвацкімі найгрышамі.